© Национален исторически музей

Археолози са открили съкровище, което се предполага, че е принадлежало на татарски военачалник от ордата на Актав, съобщават от Националния исторически музей (НИМ).

Находката е разкрита преди няколко дни по време на редовни археологически разкопки в крепостта Калиакра. Съкровището е било поставено в глинено гърне, което се е намирало под подовото покритие на помещение, опожарено в края на XIV век.

Глиненият съд съдържа 957 предмета, сред които златни и сребърни монети, скъпоценни камъни, златни накити, апликации и катарами, бронзови и сребърни копчета.

© Национален исторически музей

От първоначалния му преглед се установява, че съкровището се състои от ценни монети, от които много български.

В НИМ смятат, че скъпоценностите са принадлежали на татарски военачалник, който ги е заграбил и скрил под пода на дома си по време на някое от нападенията над столицата на Добруджанското деспотство.

Разкопките тази година са финансирани от Министерството на културата, община Каварна и НИМ.